Partnerskabsaftale mellem X Kommune og UCN Læreruddannelsen

Indledning

UCN Læreruddannelsen og X Kommune underskriver denne partnerskabsaftale med afsæt i læreruddannelsesbekendtgørelsen og intentionerne i forligspartiernes aftaletekst fra 2013 om, at læreruddannelsen skal knyttes tættere til praksis. Det vil med andre ord sige, at det overordnede formål med partnerskabsaftalen er, at der kommer *mere folkeskole i læreruddannelsen*, *bedre praktik og styrket praksissamarbejde.*

Partnerskabsaftalen er grundlæggende styret af følgende dokumenter:

* Bekendtgørelse om uddannelse til professionsbachelor som lærer i folkeskolen
* Læreruddannelsens studieordning herunder bestemmelserne om praktik
* Folkeskoleloven
* Aftale mellem Uddannelsesministeriet og Kommunernes Landsforening om samarbejde mellem professionshøjskoler og kommuner om praktik i læreruddannelsen

Der afholdes ét årligt opfølgningsmøde mellem kommunens forvaltningsledelse og ledelsen i UCN Læreruddannelsen, hvor partnerskabsaftalen drøftes, vurderes og evt. justeres/forbedres.

Mål med partnerskabet

Gennem partnerskabet ønsker X Kommune og UCN Læreruddannelsen at styrkeden fælles forståelse og samarbejdet om at styrke læreruddannelsens kerneopgave og udviklingspotentiale.

Målet med partnerskabet er, at:

* Styrke kvalitet, sammenhæng og progression i læreruddannelsens praktikker
* Styrke lærerstuderendes praksiskompetencer og læreruddannelsens praksisforankring
* Styrke praksisnære forsknings- og udviklingsprojekter med relevans for begge parter

Praktik i Læreruddannelsen

I læreruddannelsesbekendtgørelsen er praktik et selvstændigt fag, der både har en praktisk pædagogisk og en analytisk dimension. Omfanget er 30 ECTS opdelt i tre praktikperioder på 10 ECTS. Faget har egne kompetencemål med progression i færdigheds- og vidensmål samt prøver efter hvert af de 3 praktikniveauer.

Prøverne afvikles i forlængelse af praktikperioderne. Ved prøverne deltager som eksaminator en underviser fra læreruddannelsen og en praktikvejleder fra skolen. Det kan være den konkrete praktiklærer eller en lærer med tilsvarende kompetencer. Bestemmelser og indhold af praktik fremgår af Praktiknøglen. Denne indgår i studieordningen og findes på UCNs hjemmeside ([www.ucn.dk](http://www.ucn.dk)). Organisering og administration af praktikforløbene foregår for både læreruddannelsens og praktikskolernes vedkommende på Professionshøjskolernes Praktikportal ([www.uc-praktikportal.dk](http://www.uc-praktikportal.dk)).

**Ansvaret for praktik er fordelt på følgende måde:**

* Kommunen udvælger en eller flere kontaktpersoner, som varetager det overordnede samarbejde om praktikvirksomhed med læreruddannelsen
* Kommunen sikrer, at der på alle praktikskoler er uddannede praktikvejledere
* UCN udbyder PD-modulet, Praktikvejleder til læreruddannelsen
* Læreruddannelsen opfordrer uddannede praktikvejledere til at søge beskikkelse som censorer i faget praktik
* Læreruddannelsen og kommunen/praktikskolerne aftaler omfang, ansvarsfordeling og rammer for den fortsatte evaluering og kvalitetssikring af praktikken.
* Praktikskolen udarbejder en uddannelsesplan, hvoraf det fremgår, hvordan der arbejdes med praktikkens kompetencemål på skolen. Af uddannelsesplanen fremgår det, hvilke krav og forventninger skolen stiller til de lærerstuderende i praktik, og hvad de studerende kan forvente sig af praktikvejledere og skolen som uddannelsessted
* Praktikskolen udnævner en praktikkoordinator, der organiserer praktikken på skolen og er læreruddannelsens kontaktperson
* Skolelederen udvælger de teams og lærere, der varetager opgaverne med praktik og praksissamarbejde
* Praktikskolen sikrer, at de studerende kommer i praktik hos lærere, der har undervisningskompetence i fagene
* Læreruddannelsen samarbejder med praktikskolen og praktiklærerne i forhold til gennemførelse – herunder arbejdet med Praktikportalen
* Praktikskolen organiserer de studerendes praktik i overensstemmelse med studieaktivitetsmodellen, så de er fuldtidsstuderende i praktik. Arbejdsbyrden svarer til ca. 40 arbejdstimer pr. uge. I den forbindelse fastlægger skolen, hvilke aktiviteter den studerende skal deltage i ud over forberedelse, gennemførelse og efterbehandling af undervisning samt vejledning. Det drejer sig bl.a. om observation af undervisning, deltagelse i elevsamtaler, forældresamarbejde, teamsamarbejde og samarbejde med skolens ressourcepersoner samt portfolio- og opgaveskrivning
* Praktikvejlederne har kontakt med de studerende fra skoleårets/studieårets begyndelse, og følger dem gennem hele praktikperioden
* Læreruddannelsen tilknytter undervisere til de studerende i praktik. Underviserne varetager samarbejde og kommunikation med de studerende og praktikvejlederne, vejleder og deltager i trepartssamtaler
* Praktikskolen og læreruddannelsen samarbejder om planlægningen og gennemførslen af prøverne
* Årligt afholdes der møde mellem læreruddannelse, skolernes ledere og praktikkoordinatorer om gennemførelse og evaluering af årets praktik.

Praksissamarbejde mellem X Kommune og UCN Læreruddannelsen

Praksissamarbejde opstår, hvor undervisere og studerende agerer i et samarbejde med en lærer og en klasse i grundskolen, som ligger uden for rammerne af praktikken (praksissamarbejde er *ikke* det samme som praktik). Der indgår ikke en selvstændig bedømmelse som afslutning på et praksissamarbejde, da det er knyttet til måden at arbejde på i et fag i Læreruddannelsen. I stedet vil det være hensigtsmæssigt, at underviser og studerende evaluerer forløbene i samarbejde med praksisfeltet – lærere og elever.

Praksissamarbejde er udtryk for en didaktisk tænkning og en måde at undervise på i Læreruddannelsens moduler i fagene. Det overordnede formål med praksissamarbejdet er at styrke koblingen mellem teori og praksis i Læreruddannelsen og de overordnede mål i praksissamarbejdet tager udgangspunkt i det/de implicerede fags kompetencemål. Praksissamarbejde kan initieres af enten Læreruddannelsen eller skolen. Den konkrete længde, indhold og mål aftales i en dialog og samarbejde mellem de modulansvarlige undervisere på Læreruddannelsen og praksisfeltet.

**Målet med praksissamarbejde er, at de *studerende* gennem deltagelse i samarbejdet**

* udvikler deres professionskompetencer/praksiskompetencer i autentiske læringsmiljøer
* udvikler deres didaktiske kompetencer ved praksisnære erfaringer med skole, fag og elever
* har mulighed for at bearbejde og analysere (egne) gennemførte undervisningsforløb og lade det indgå i studieprodukter i uddannelsen
* styrker koblingen mellem teori- og praksisindsigt og får større indsigt i sammenhænge og udfordringer mellem fag i uddannelsen og en skolevirkelighed

**Målet med praksissamarbejde er desuden, at**

* lærerne får mulighed for sparring og dialog om faglige/didaktiske valg og refleksioner over egen undervisning
* lærerne kan lade sig inspirere af undervisningsformer, materialevalg, teorigrundlag fra læreruddannelsens aktører
* lærerne får nye perspektiver og mulighed for at observere deres klasser i nye sammenhænge
* læreruddannelsesunderviserne får indsigt i sammenhænge og udfordringer mellem fag i uddannelsen og en skolevirkelighed og styrker og kvalificerer deres tanker om udvikling af god læreruddannelse
* læreruddannelsesunderviserne vedligeholder kontakt til og indsigt i praksisfeltet
* læreruddannelsesunderviserne udvikler deres (fag)didaktiske kompetencer ved konkrete og praksisnære erfaringer med skole, fag og elever

Nedenfor er angivet to hovedkategorier og eksempler inden for praksissamarbejde.

**Praksissamarbejde om *konkrete forløb*** -disse former gennemføres på skolen eller i enkelte tilfælde på Læreruddannelsen. Herunder:

* tilrettelægge, gennemføre og evaluere f.eks. forsøg i fysik, idrætsforløb, oplæsningsworkshops i dansk eller afprøve digitale læremidler
* indsamle elevtekster til analyse, vurdering og respons
* formulere opgaver, introducere dem for eleverne, gennemføre og evaluere forløbet - dvs. deltagelse i hele processen
* deltage i planlægning og gennemførelse af emneuger/-dage eller ’anderledes tilrettelagte dage’

**Praksissamarbejde som *undersøgelsesrum*** -disse former gennemføres på skolen - enkelte tilfælde på Læreruddannelsen. F.eks.:

* indhold knyttet an til undervisning, praksisnære forsknings- og udviklingsarbejder/-projekter eller have karakter af fælles undersøgelse og eksperimenter - iværksat af skolen eller Læreruddannelsen.
* observationer med fokus på professionsrelevante emner, interview som udgangspunkt for dialog og samarbejde, elevtekster/-opgaver som udgangspunkt for fælles analyse og strategier for feedback, cases fra praksis i skolen, professionsfaglige fokusområder illustreret i billeder og lyd

|  |  |  |  |  |
| --- | --- | --- | --- | --- |
| Dato | Vælg dato |  | Dato | Vælg dato |
|  |  |  |
|  |  |  |  |  |
| **[Navn]** |  | **[Navn på anden underskriver]** |
| [Titel] |  | [Titel på anden underskriver] |
| x Kommune |  | UCN Læreruddannelsen |